**สรุปการเดินทางไปอบรมฯ**

**ณ โรงเรียนบ้านม่วงสามปี อ.ลี้ จ.ลำพูน**

**ระหว่างวันที่ ๒๓ -๒๗ พฤษภาคม ๒๕๕๔**

-------------------------

1. ผู้อำนวยการสำนักความสัมพันธ์ต่างประเทศ ในฐานะประธานคณะทำงานด้านการศึกษาโครงการพัฒนาศักยภาพการจัดการภัยพิบัติของกระทรวงศึกษาธิการ ระยะที่ ๒ เป็นประธานเปิดงาน โดยได้กล่าวถึงนโยบายของกระทรวงศึกษาธิการที่ต้องการส่งเสริมการเรียนรู้เพื่อสร้างความตระหนักเกี่ยวกับภัยธรรมชาติ ส่งเสริมให้สถานศึกษามีส่วนร่วมกับชุมชนในการรักษาชีวิตและทรัพย์สินเพื่อลดความเสียหายจากภัยพิบัติ นอกจากนี้ ได้กล่าวถึงความเป็นมาของโครงการตั้งแต่ระยะที่ ๑ ระหว่างปี ๒๕๔๙ - ๒๕๕๑ และการดำเนินโครงการระยะที่ ๒ โดยมีระยะเวลาในการดำเนินงาน ๔ ปี ตั้งแต่ปี ๒๕๕๓ ถึง ๒๕๕๖ ซึ่งจะเน้นภัยพิบัติด้านน้ำท่วมเป็นหลัก และคณะทำงานได้กำหนดพื้นที่เป้าหมาย ๒ แห่งคือ ภาคเหนือจังหวัดลำปางและลำพูน ภาคใต้จังหวัดนครศรีธรรมราชและสุราษฎร์ธานี อย่างไรก็ตาม กระทรวงศึกษาธิการมีแผนที่จะจัดกิจกรรมให้ความรู้และฝึกอบรมในสถานศึกษาเพิ่มเติมจากโครงการฯ คือ

- โรงเรียนบ้านแก่งหลวง อ.เมือง จ.กาญจนบุรี ระหว่างวันที่ ๒๑ – ๒๔ มิถุนายน ๒๕๕๔

- โรงเรียนในพื้นที่เสี่ยงภัยจังหวัดในภาคตะวันออกเฉียงเหนือ เดือนกรกฎาคม ๒๕๕๔

- การจัดสัมมนาสรุปผลการดำเนินการของกระทรวงศึกษาธิการ เดือนสิงหาคม ๒๕๕๔

๒. นาย จุน โอโนเดอระ (Mr. Jun Onodera) ผู้เชี่ยวชาญ JICA ด้านการศึกษา ได้บรรยายให้ความรู้ด้านการจัดภัยพิบัติ และนำเสนอวีดีทัศน์ (วีดีทัศน์ภาษาญี่ปุ่นโดยมีคำแปลภาษาไทย) เกี่ยวกับการจัดการภัยพิบัติของโรงเรียนประถม Unosumai และโรงเรียนมัธยม Kamiashi ที่เมือง Kamaishi ประเทศญี่ปุ่น ในช่วงเหตุการณ์แผ่นดินไหวเมื่อวันที่ ๑๑ มีนาคม ๒๕๕๔ ซึ่งในวีดีทัศน์ดังกล่าวได้เน้นย้ำให้เห็นความสำคัญของการฝึกอบรมให้แก่โรงเรียน ทำให้นักเรียนสามารถเป็นผู้นำการอพยพและช่วยเหลือนักเรียนอื่น ๆ อพยพเข้าไปในสถานที่ปลอดภัยได้ จึงเกิดการสูญเสียชีวิตของนักเรียนเพียง ๕ คน อย่างไรก็ตาม   
มีข้อคิดเห็นว่าถึงแม้จะมีการจัดทำแผนที่เสี่ยงภัยและการฝึกซ้อมแต่ก็เป็นเพียงการจำลองเหตุการณ์ที่อาจจะเกิดขึ้นได้เท่านั้น นักเรียนและประชาชนควรรู้จักเอาตัวรอด โดยไม่ยึดติดกับรูปแบบใดรูปแบบหนึ่ง และจำเป็นต้องอพยพโดยรวดเร็วที่สุด เพราะเหตุการณ์ที่เกิดขึ้นอาจรุนแรงเกินกว่าที่คาดการณ์ไว้ได้

๓. ผู้เข้ารับการอบรมได้เข้าร่วมสังเกตการณ์การฝึกอบรมด้านการจัดการความเสี่ยงจากภัยพิบัติโดยอาศัยชุมชนเป็นฐาน ศึกษาชุมชนต้นแบบ บ้านม่วงสามปี ตำบลลี้ จังหวัดลำพูน ซึ่งกรมป้องกันและบรรเทาสาธารณภัย กระทรวงมหาดไทย และผู้เชี่ยวชาญ JICA ร่วมกันจัดการฝึกอบรมฯ นอกจากนี้ JICA ได้จัดเตรียมภาพถ่ายดาวเทียมแผนที่ของชุมชน เพื่อให้ชาวบ้านซึ่งเป็นผู้เข้ารับการอบรมได้ตรวจสอบความถูกต้องของแผนที่และอภิปรายร่วมกัน

1. นางโลลิตา การ์เซีย (Mrs. Lolita Caparas Garcia) ผู้เชี่ยวชาญ JICA ด้านการจัดการความเสี่ยงจากภัยพิบัติโดยอาศัยชุมชนเป็นฐาน (Community Based Disaster Risk Management : CBDRM) บรรยายให้ความรู้เกี่ยวกับการจัดการภัยพิบัติในอดีตที่ผ่านมาตั้งแต่ปี พ.ศ. ๒๕๒๓ ซึ่งเป็นการจัดการภัยพิบัติของหน่วยงานแบบแยกส่วน เช่น หน่วยงานที่ป้องกันการเกิดภัยพิบัติ หน่วยงานที่รับผิดชอบด้านการลดผลกระทบของภัยพิบัติ และหน่วยงานที่รับผิดชอบด้านการศึกษาจะดำเนินการเฉพาะด้านที่เกี่ยวข้องเท่านั้น แต่ในปัจจุบันองค์การสหประชาชาติและหน่วยงานบรรเทาทุกข์ต่างๆ เห็นว่าควรมีการปรับเปลี่ยนการจัดการภัยพิบัติ โดยให้หน่วยงานที่เกี่ยวข้องด้านการจัดการภัยพิบัติได้ทำงานร่วมกันเพื่อประโยชน์ต่อประชาชนและชุมชนในท้องถิ่น และวิธีการจัดการด้านภัยพิบัติวิธีหนึ่งคือ การจัดการภัยพิบัติโดยใช้ชุมชนเป็นฐาน ชุมชนต้องมีการป้องกันตนเองเพื่อความปลอดภัยสำหรับชีวิตและทรัพย์สินของตน   
   สิ่งสำคัญคือการเรียนรู้จากประสบการณ์ภัยพิบัติในชุมชนจากอดีตที่ผ่านมา นำประสบการณ์มาบูรณาการเข้ากับวิถีของชุมชน และเตรียมการเพื่อลดผลกระทบ ซึ่งการทำงานจะต้องอาศัยความร่วมมือของทุก ๆ คน   
   ในชุมชน
2. นางศรารัตน์ ลี้ไพบูลย์ ผู้แทน สพฐ. กล่าวถึงแนวทางการจัดการภัยพิบัติในโรงเรียน ซึ่ง สพฐ. ได้จัดทำร่างแนวทางการจัดการภัยพิบัติให้แก่ผู้เข้ารับการอบรม เพื่อให้ข้อคิดเห็นเกี่ยวกับแนวทางดังกล่าว รวมทั้งแนวทางการจัดการเรียนการสอนด้านการจัดการภัยพิบัติสำหรับโรงเรียนที่อยู่ในพื้นที่เสี่ยงภัย   
   ในการนี้ ผู้เชี่ยวชาญ JICA ได้ให้ข้อเสนอแนะว่า ประเทศญี่ปุ่นได้จัดทำแผนการศึกษาด้านการจัดการภัยพิบัติภายหลังจากญี่ปุ่นเกิดแผ่นดินไหวที่เมืองโกเบ โดยมีผู้แทนจากมหาวิทยาลัย นักวิจัยและผู้เกี่ยวข้องด้านการศึกษาร่วมจัดทำขึ้น พร้อมกับการจัดทำรายงาน ๒ ฉบับ คือ รายงานด้านแผ่นดินไหว และรายงานด้านสาระการเรียนรู้ ซึ่งได้มอบให้โรงเรียนนำไปปรับใช้ในการเรียนการสอนสาระการเรียนรู้ต่าง ๆ อย่างทั่วถึง
3. ผู้เข้ารับการอบรมครั้งนี้มีจำนวน ๗๐ คน ประกอบด้วย ครูจากโรงเรียนต้นแบบและโรงเรียนในพื้นที่เสี่ยงภัยของจังหวัดลำพูนและลำปาง ได้เข้ารับการฝึกอบรมและร่วมฝึกซ้อมการอพยพกับชาวบ้านชุมชนต้นแบบ บ้านม่วงสามปี ตำบลลี้ จังหวัดลำพูน โดยการประสานงานของกระทรวงศึกษาธิการร่วมกับกรมป้องกันและบรรเทาสาธารณภัย และผู้เชี่ยวชาญ JICA